Kim Jong-Il ihmemaassa

Pohjois-Korean ja Amerikan välinen sanasota on viime kuukausina kiihtynyt aina ydinpommeilla uhitteluksi asti. Silti aivan kaikki yhteydet maiden välillä eivät ole katkenneet. Pyongjangilais-valmisteisissa elokuvissa kuten Sea of Blood länsimaailma on paha. Mutta raha ylittää tunnetusti kaikki esteet. 
Eurooppalaiset ja amerikkalaiset animaatiotuottajat hyödyntävät mieluusti pohjois-korealaista, edullista työvoimaa. Disneyn Pocahontas ja Leijonakuningas animoitiin Huhtikuun 26. päivän lastenelokuvien tuotantotalossa, eli SEK- studiossa. Todennäköisesti alihankintatyönä, koska muuten Disney olisi loukannut säädöstä, joka kieltää kaupankäynnin vihollisvaltioiden kanssa (Trading with the Enemy Act). 
Modernein laittein ja Kim Il Sungin yliopiston kouluttamin tekijöin varustetut SEK:n kuusi studiota tuottavat arvokasta valuuttaa Kim Jong-Ilille. Sivutuotteena syntyy oikeaoppista materiaalia pohjoiskorealaisten lasten kasvatukseen. ”Tehkää lisää piirrettyjä. Lasten tulee saada tietoa vallankumouksen aatteesta tavalla, jonka he pystyvät helposti vastaanottamaan”, on tuo suuren johtajan suuri poika todennut. 
Niinpä esimerkiksi elokuva ”Kolme kaverusta mielikuvitusmaassa” on kuvaus ”kovan työnteon tarpeellisuudesta syvemmän tiedon saavuttamiseksi tieteestä ja teknologiasta ennen muuta isänmaan kuin henkilökohtaisen menestyksenjanon puolesta”. Toki SEK tuottaa myös perinteisiä Grimmin satu-tyylisiä sovituksia. Maan sensorinormit tuntien olisi kuitenkin hyvin mielenkiintoista nähdä, millainen on pohjois-korealainen versio Liisasta ihmemaassa.
Vesa Kataisto
Lähteet: Asia Times Online, CNN